Бер ваҡыт ул гәзит сығарыусылар ҡулланған ҡараның (буяуҙың) тиҙ кибеүенә һәм кипкәс, бысраҡ эҙе сыҡмауына иғтибар итә. Биро был ҡараға манып, ғәҙәттәге перолы ручка менән яҙып ҡарай, тик ҡара ныҡ ҡуйы булғас, яҙып булмағанын аңлай. Химик ҡустыһы Георг (Дьёрд) менән Ласло Биро, тырыша торғас, яңы төрҙәге ручка уйлап сығара. Был ручка эсенә (осона) бәләкәй, түңәрәк шар ҡуйыла һәм ҡағыҙға тейҙереп йөрөткәндә, стержень эсендәге ҡара ағып төшөп, эҙҙәр ҡалдыра. Шулай итеп, ағалы- ҡустылы Биро шариклы авторучка уйлап сығарыуға ирешә.